डेविस के बदले आफिया सिद्दीकी को नहीं देगा अमेरिका  
अमेरिका ने पाक के उस प्रस्ताव को खारिज कर दिया है, जिसमें उसने डेविस के बदले अमेरिका सजा भुगत रही आफिया को देने की मांग की थी।
अमेरिका ने पाकिस्तान के उस प्रस्ताव को खारिज कर दिया है, जिसमें उसने अमेरिकी अधिकारी रेमंड डेविस के बदले अमेरिका में कारावास की सजा भुगत रही पाकिस्तानी वैज्ञानिक आफिया सिद्दीकी को इस्लामाबाद को देने की मांग की थी। डेविस दो पाकिस्तानी नागरिकों की हत्या करने के आरोप में लाहौर में गिरफ्तार हैं, तो सिद्दीकी को अफगानिस्तान में अमेरिकी नौसैनिकों की हत्या करने के लिए दोषी ठहराया गया है।   राजनयिक सूत्रों ने वाशिंगटन में समाचार पत्र 'डॉन' को बताया कि इस्लामाबाद ने ओबामा प्रशासन में उच्च स्तर पर यह प्रस्ताव दिया था, लेकिन उसके इस प्रस्ताव को खारिज कर दिया गया। वाशिंगटन ने इस्लामाबाद से कहा कि डेविस के लिए सिद्दीकी को नहीं दिया जाएगा, क्योंकि "ये दो अलग-अलग मामले हैं।"  ज्ञात हो कि लाहौर स्थित अमेरिकी मिशन में अधिकारी, डेविस को 27 जनवरी को गिरफ्तार कर लिया गया था। उन पर एक मोटरसाइकिल पर सवार दो युवकों की गोली मार कर हत्या करने का आरोप है। डेविस का दावा है कि उन्होंने आत्मरक्षार्थ गोली चलाई थी, क्योंकि हथियारबंद युवक उन्हें लूटने की कोशिश कर रहे थे। डेविस की गिरफ्तारी से राजनयिक संकट पैदा हो गया है और अमेरिका व पाकिस्तान के सम्बंधों में तनाव आ गया है।   मीडिया रपटों में मंगलवार को कहा गया है कि इस्लामाबाद ने प्रस्ताव दिया था कि सिद्दीकी को पाकिस्तान ले जाया जाएगा, जहां वह किसी जेल में या नजरबंदी की अवस्था में अपनी बाकी सजा भुगतेगी।   आफिया एक पाकिस्तानी वैज्ञानिक है, जिसे अलकायदा से सम्बंध होने के आरोप में गिरफ्तार किया गया था। न्यूयॉर्क की एक अदालत ने अफगानिस्तान में बगराम एयरबेस पर अमेरिकी नौसैनिकों पर गोलीबारी करने के आरोपों में उसे कारावास की सजा सुनाई है।  डेविस के मामले में पाकिस्तान द्वारा दिए गए अन्य प्रस्तावों में पीड़ित परिवारों को अमेरिका द्वारा मुआवजा देना शामिल है, जो कि डेविस को माफ कर सकते हैं।  सूत्रों के हवाले से कहा गया है, "लेकिन आफिया सिद्दीकी के मामले में अमेरिका कोई रुचि नहीं दिखा रहा है। अमेरिका ने पाकिस्तान को सूचित किया है कि वह इस प्रस्ताव पर कोई विचार नहीं करेगा।"